Мемлекеттік қызметшілер арасындағы лудомания және оның салдары

Лудомания — құмар ойындарға тәуелділік, ол елеулі қаржылық, психологиялық және әлеуметтік салдарға әкелуі мүмкін. Мемлекеттік қызметші үшін бұл мәселенің маңызы ерекше, өйткені оның қызметі жоғары жауапкершілікпен, заңнама талаптары мен әдеп нормаларын сақтаумен байланысты.

Қандай белгілерге назар аудару қажет?

Құмар ойындарға тәуелділіктің қалыптасуы мынадай белгілер арқылы байқалуы мүмкін:
* құмар ойындар туралы үнемі ойлау және қайта ойнауға деген ұмтылыс;
* ойынға жұмсалатын уақыт пен қаражат көлемінің ұлғаюы;
* ұтылған ақшаны қайта қайтару мақсатында жаңа бәс тігу әрекеттері;
* жақын адамдардан ойын ойнайтынын немесе ұтылған қаражат көлемін жасыру;
* ойынға қатысу үшін несие немесе қарыз қаражатын пайдалану;
* ойнау мүмкіндігі болмаған кезде ашушаңдық, алаңдаушылық немесе көңіл-күйдің төмендеуі;
* жұмысқа, отбасына және басқа да әдеттегі істерге деген қызығушылықтың төмендеуі.
Лудомания қарыздардың жиналуына, қаржылық тұрақсыздыққа, отбасындағы мәселелерге және еңбекке қабілеттіліктің төмендеуіне әкелуі мүмкін. Кәсіби қызмет саласында қаржылық қиындықтар сыбайлас жемқорлық тәуекелдерінің туындауына ықпал етуі мүмкін, тіпті жеке материалдық мәселелерін шешу үшін қызметтік жағдайын пайдалануға дейін жеткізуі ықтимал.
Практикалық кеңес: егер адам өзінен жоғарыда аталған бірнеше белгіні байқаса, «ұтылған ақшаны қайтарып алуға» тырыспау және мәселені жасырмау маңызды. Құмар ойындарға қатысуды тоқтатып, ойын платформаларына қолжетімділікті шектеу, жеке шығыстарды қайта қарау және қажет болған жағдайда кәсіби көмекке жүгіну қажет.
Көмекке дер кезінде жүгіну — әлсіздіктің емес, жауапкершіліктің белгісі.
Өзін-өзі бақылау, қаржылық сауаттылық және адалдық — мемлекеттік қызметшінің кәсіби мәдениетінің маңызды құрамдас бөліктері.

